# Ma c’horn-bro/Dec’h ha hirie

| ◄ War maro ma zad | Dec’h ha hirie | Ar stêr vihan ► |
* Pa oan bihan, en Keranborn,
* En ti ma zad, dindan e zorn,
* Me ’oa evurus ha laouen,
* Netra na ankenie ma fenn.
* Nep poan-spered ha nep glac’har,
* Nep nec’hamant war an douar,
* ’Met pa varve ma zurzunell,
* Pe pa ’c’h ê ma beuf da nijel.
* Brema… brema eun amzer all !
* An dud a zo peurvuia fall,
* Na eus er bed na peuc’h na mad,
* ’Met d’ar bugel, — ze ’zo anat.
* A-boan eo c’hoaz d’am bleo louedan,
* Koulskoude, war-lerc’h pa zellan,
* An holl dreo a gavan troët
* War an douar, ha gwaz deuet.
* Gwechall, er goanv, e vije erc’h,
* War ar menez, an douar kerc’h,
* Eus an doenn ’vije gwelet
* Dent Genveur o hirrât bepred ;
* Ha beb-noz, beb-noz, goude koan,
* Em dastumemp en korn an tan,
* Da selaou kana gwerzio koz,
* Komz eus lutined ha treo-noz.
* Goude an treo-noz, an Anko
* A rê d’imp euzi, a-wezio,
* Eun neerez, gant he mouez skler,
* O trei he c’harr, eur plac’h seder,
* A gane eur zonig kloareg,
* Pe gwerz eur marc’heg kalonek ;
* Ar c’hloaregig ’skuilhe daero,
* Ar marc’heg ’deue a bell bro.
* Neuze, en hanv… oh ! neuze ’vad…
* Birvi a ra ma daoulagad,
* Pa gomzan eus an amzer-ze,
* An evurusa, marteze.
* ’Lec’h studia ha mont d’ar skol,
* En liberte redek dre-holl,
* Dre ar c’hoajo, dre ar parkou,
* O klask bleunio koant ha neizou ;
* ’Lies diskabell, diarc’henn,
* Pigna war bep kleuz, pep gwezenn,
* Lezel ’beb tu tamm ma dilhad,
* War al lanneg ha ’barz ar c’hoad ;
* Mont da besketa, da neuial,
* Laerez ive meur a aval,
* Gourenn war ar foenn, er prajo,
* Sellet dorna war al leurio ;
* Beb sul, beb sul an oferenn,
* Er gouspero, kan’ a-bouez penn,
* En iliz koz ’lec’h ma ’z on bet
* Gant person ma bro badeet ;
* Leurio nevez ha pardonio,
* Ar vombard hag ar bennio,
* Hag an danso, bete kuz-heol,
* Ar mezvier mezus ha diroll.
* D’an abardez, dre an hentjo,
* Hag ar prajo hag ar c’hoajo,
* C’hoarz, kanaouenno, penn-da-benn,
* Ha c’houez-vad ar bleunio spern-gwenn :
* An treo-ze holl, em hunvreo,
* A welan-me c’hoaz, a-wezio,
* O tremen ’biou ma daoulagad,
* Ha ma laka da huanad.
* Neuze ’ouelan, ’vel eur bugel,
* Hag e lâran : « Gwell ê mervel
* » Eget chom pelloc’h war ar bed,
* » ’Lec’h na eus ’met droug ha morc’hed !
* » An heol-ma n’ê ket an hini
* » ’Welen gwez-all o lugerni,
* » N’ê ket ken tomm na ken zeder,
* » Na ken lugernus na ken skler :
* » Ar bleunio n’int mui deread,
* » N’o deus na liou kaer na c’houez-vad,
* » Al lili nan eo ket ken gwenn,
* » Nag ive ken ruz ar rozenn.
* » Bete mouez an envnidigo
* » A gân el liorz, er c’hoajo,
* » A gavan a zo trist meurbed,
* » Hag an estig a zo raouet.
* » — Hag an dud ? — Holl int êt da fall,
* » Kenkouls en Breiz ’vel en Bro-C’hall,
* » Holl int troet gant an arc’hant,
* » Na eus ket daou vad war daou-c’hant !
* » Na danser mui, er pardonio,
* » Na gonter ken, en nozvezio,
* » En ilizo a zo lec’h frank,
* » Er c’hafe ’man an dud yaouank.
* » Pep-hini ’venn komz en galleg,
* » Mez en eus euz ar brezoneg,
* » Pep-hini ’ra buhez diroll,
* » Allaz ! mont a ra Breiz da goll. »
* Met na ran-me ket eun daolenn
* Re du, hep enni nep tamm gwenn ?
* N’eo ket ’balamour ma kozan,
* ’Komzan eus ma bro er giz-man ?
* Dre n’oun ken yaouank, marteze,
* ’Tamallan ma bro er giz-ze,
* Rak en nev na war an douar,
* Netra na zo troet, hep mar.
* O Doue, da veo meulet,
* Mar de gaou kement ’m eus lâret,
* Met huanadi a ran c’hoaz,
* Hag a lâran : Allaz ! Allaz !
             Plouaret, 1861.